Nafarroako Parlamentuko Mahaiak, 2018ko martxoaren 26an eginiko bilkuran, Eledunen Batzarrari entzun ondoren, honako erabaki hau hartu zuen, besteak beste:

Unión del Pueblo Navarro talde parlamentarioak, 2018ko martxoaren 21ean aurkezturiko idazkiaren bidez, batzorde berezi bat eratzea eskatu du, emakumeen kalitatezko enplegua bultzatzera eta laneko desberdintasunak eragindako arraila murriztera bideratutako proposamenak eginen dituen txosten bat sei hilabeteko epean egiteko.

Erregelamenduko 63. artikuluan xedatutakoarekin bat, hona ERABAKIA:

**1.** Emakumeen kalitatezko enplegua bultzatzera eta laneko desberdintasunak eragindako arraila murriztera bideratutako proposamenak eginen dituen txosten bat egiteko Batzorde Berezia eratzea.

**2.** Batzorde horren eraketa, antolamendu eta funtzionamenduari buruzko honako arau hauek onestea, Eledunen Batzarrarekin adostuta:

“Lehena. Emakumeen kalitatezko enplegua bultzatzera eta laneko desberdintasunak eragindako arraila murriztera bideratutako proposamenak eginen dituen txosten bat egiteko Batzordea batzorde berezia da, aipatu txostena sei hilabeteko epean egiteko sortua.

Bigarrena. Talde parlamentario edo foru parlamentarien elkarte bakoitzeko kide batek osatuko du batzordea. Bere erabaki guztiak boto ponderatuaren sistemaren bitartez hartuko ditu, batzordeburuaren hautaketa barne. Eledun bakoitzak, bere taldea edo foru parlamentarien elkartea zenbat foru parlamentarik osatzen duten, horrenbeste boto edukiko ditu batzordean.

Hirugarrena. Batzordea eratzeko bilkura Legebiltzarreko Mahaiak erabakitzen duen egunean eginen da, talde parlamentarioek eta foru parlamentarien elkarteek Batzordean izanen dituzten ordezkariak hautatu ondoren.

Laugarrena. Batzordea eratzeko bilkuran batzordeburua hautatuko da; hura ez badago, batzordekiderik zaharrena ariko da haren ordez. Batzordeari laguntzen dion legelaria izanen da batzordeko idazkari.

Bosgarrena. Batzordeak laguntza eta lankidetza eskatu ahalko dizkio Nafarroako Gobernuari, eta, Legebiltzarreko Lehendakaritzaren bidez, egoki jotzen dituen kargudun eta funtzionarioak batzordera etor daitezen eskatu ahalko du, edo beharrezkoak diren txostenak egin daitezen. Orobat eskatu ahalko du arlo horretako beste pertsona eta aditu batzuk ere etor daitezen.

Seigarrena. Batzordearen bilkurak ez dira jendaurrekoak izanen. Halarik ere, hedabideen ordezkariak, nortasuna behar bezala egiaztatuta, joaten ahalko dira batzordera, bilkura horiek isilpekoak direnean izan ezik. Hedabideak joan daitezkeen bilkurak ikus-entzunezko bitartekoak erabiliz erretransmititu ahalko dira.

Batzordearen bilkurak isilpekoak izanen dira bere kideen gehiengo osoak hala erabakitzen duenean, batzordeko lehendakariak, bi talde parlamentariok edo batzordeko kideen bostenak hala eskaturik. Isilpeko izaerako bilkura bat bukatu ondoren, Batzordeko lehendakariak hartu diren erabakien berri eman ahalko die hedabideei.

Zazpigarrena. Batzordea agindutako lana bukatzean iraungiko da eta, betiere, legegintzaldia amaitzean.

Zortzigarrena.- Batzordearen antolamenduari eta funtzionamenduari dagokienez, arau hauetan aurreikusi ez den guztian aplikatuko da Legebiltzarreko Erregelamenduak batzorde berezietarako oro har xedatzen duena, eta halakorik ezean, batzorde arruntetarako xedatzen duena”.

**3.** Talde parlamentarioek eta foru parlamentarien elkarteek heldu den **2018ko apirilaren 12ko 12:00ak** baino lehen jakinaraziko diote Legebiltzarreko Mahaiari zein diren haiek batzordean izanen dituzten ordezkariak.

**4.** Erabaki hau Nafarroako Parlamentuko Aldizkari Ofizialean argitara dadin agintzea.

Iruñean, 2018ko martxoaren 26an

Lehendakaria: Ainhoa Aznárez Igarza